Proprju fil-ġimgħa li pajjiżna ċċelebra Jum il-Ħelsien ħarġet aħbar importanti ferm li tfisser ukoll ħelsien għal ħafna fis-soċjetà. Kien l-Uffiċċju Nazzjonali tal-Istatistika li kkonferma li naqsu bi 30% dawk dipendenti fuq il-benefiċċji soċjali. Dan hu t-tip ta' ħelsien li ħafna jfittxu fid-dinja tal-lum: ħelsien mid-dipendenza. Dan ir-riżultat mhuwiex wieħed li jinkiseb kif ġieb u laħaq, iżda huwa riżultat ta' politika li tippremja l-bżulija u lil min irid jaħdem. Politika ta' gvern li l-prijoritajiet tiegħu huma n-nies u d-dinjità tagħhom. Filwaqt li naqsu d-dipendenzi soċjali, dan ma jfissirx li l-Gvern naqqas l-investiment tiegħu fil-qasam soċjali. Anzi, bil-kontra. Is-sena li għaddiet tħallsu miljuni kbar ta' ewro fuq beneficċċji ġodda, fosthom l-inwork benefit, maħsub għal dawk li jaħdmu iżda għandhom dħul baxx, kif ukoll fuq is-sistema permezz tat-tapering tal-benefiċċji fejn persuna li tidħol lura fid-dinja tax-xogħol ma jinqatgħalhiex il-benefiċċju mil-lum għal għada. Il-messaġġ huwa: aħdem u ngħinek għax ix-xogħol jagħti l-libertà u l-ħelsien. Bħalma tagħti l-ħelsien l-edukazzjoni fejn il-Gvern qed jinvesti bil-kbir anke fuq żgħażagħ li, sa ftit snin ilu, is-sistema edukattiva kienet tkun qisithom mitlufa. Iżda l-Gvern, permezz tal-Garanzija għaż-Żgħażagħ u programmi oħra bħall-iskola Ġuzè Ellul Mercer fil-Gżira, qed jagħti t-tieni opportunità lil dawn l-adolexxenti, li forsi s-sistema tradizzjonali ma kinitx tgħodd għalihom iżda f'dawn l-inizjattivi ġodda qed isibu żvog, opportunitajiet ġodda u ħelsien. Ta' min iżomm f'moħħu li dawn l-inizjattivi, li llum lanqas hemm l-iċken dubju dwar kemm huma ta' suċċess u importanti, ma kinux isiru li kien għall-Kap tal-Oppożizzjoni. Il-Garanzija għaż-Żgħażagħ, pereżempju, kienet deskritta bħala 'garanzija tal-washing machine' mill-Kap tal-Oppożizzjoni u saħansitra kien qal li din kellha tkun waħda mir-raġunijiet li għandhom iwasslu għal bailout. Iżda l-bailout ma ġiex u minflok wasal tkabbir ekonomiku bla preċedent li qed jintuża biex iktar nies jingħataw il-ħelsien bi kwalità ta' ħajja aħjar. Fosthom il-pensjonanti romol li llum qed jieħdu pensjoni sħiħa anke jekk jaħdmu, u eluf ta' pensjonanti li ħadu żieda. Kif qal il-Prim Ministru nhar l-Erbgħa, il-ħelsien sħiħ jasal meta pajjiżna jkollu iktar ugwaljanza u dawn huma biss ftit minn ħafna miżuri li jistgħu jgħinu biex dan l-għan jintlaħaq. Gideb u tixwix Li kap tal-oppożizzjoni jagħmel argument politiku żgur li huwa aċċettat f'demokrazija, u dan mingħajr ebda dubju, iżda nemmnu li m'għandu qatt ikun aċċettat li l-argument politiku jkun imfassal fuq gideb jew tixwix. Fl-aħħar jiem rajna dan jiġri f'iktar minn okkażjoni waħda. L-ewwel każ kien meta Busuttil uża omm ta' tliet itfal (jekk teżisti) biex jagħmel argument politiku f'Dissett. Meta staqsa dwar dan il-Ministru tal-Familja u l-Politika Soċjali Michael Farrugia, bil-għan li jintervieni Busuttil, dan baqa' ma weġbux. Din mhix serjetà li wieħed jippretendi mill-Kap tal-Oppożizzjoni. Bħalma mhix serjetà lanqas il-konferenza tal-aħbarijiet li sejjaħ nhar il-Ħamis biex b'xi mod jipprova jikkonvinċi lin-nies li Jason Azzopardi se jitressaq il-Qorti b'intervent tal-Gvern. Dan meta kien ċittadin privat, li ħassu malafamat, li beda dawn il-proċeduri u, bħalma jiġri dejjem, il-pulizija tmexxi għax il-liġi għal kulħadd l-istess. Bil-għan li jkompli jifferoċja lill-partitarji akkaniti tiegħu, Busuttil ħareġ iwaħħal fil-Gvern, iżda nies intelliġenti jafu li l-Gvern ma kellu x'jaqsam xejn. Il-politika tal-gideb u t-tixwix mhix poltika responsabbli. Il-poplu jixraqlu aħjar minn Simon Busuttil.